**DÔVODOVÁ SPRÁVA**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 377/2012 Z. z., ktorým sa ustanovujú požiadavky na ochranu zvierat používaných na vedecké účely alebo vzdelávacie účely v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona
č. 207/2002 Z. z. na základe Plánu legislatívnych úloh vlády na rok 2025 (úloha č. 6 v mesiaci jún).

Podľa čl. 50 smernice Európskeho parlamentu a Rady 2010/63/EÚ
z 22. septembra 2010 o ochrane zvierat používaných na vedecké účely (Ú. v. EÚ L 276, 22.10.2010) v platnom znení (ďalej len „smernica 2010/63/EÚ v platnom znení“) sa Komisia splnomocňuje prispôsobovať prílohy I a III až VIII s cieľom zaručiť, aby odrážali stav technického a vedeckého pokroku, berúc do úvahy skúsenosti získané pri vykonávaní danej smernice. V čase prijatia tejto smernice nebola k dispozícii dostatočná vedecká základňa, pokiaľ ide o hlavonožce a určité druhy rýb a vtákov, ktorá by umožňovala zahrnúť zodpovedajúce požiadavky do prílohy III o požiadavkách na zariadenia a na starostlivosti o zvieratá a umiestnenie zvierat a do prílohy IV o spôsoboch usmrcovania zvierat. Obe uvedené prílohy boli transponované do príloh č. 2 a 5 nariadenia vlády.

Delegovanou smernicou Komisie (EÚ) 2024/1262 z 13. marca 2024, ktorou sa mení smernica Európskeho parlamentu a Rady 2010/63/EÚ, pokiaľ ide o požiadavky na zariadenia
a na starostlivosť o zvieratá a ich umiestnenie, ako aj o metódy usmrcovania zvierat (Ú. v. EÚ L, 2024/1262, 15.5.2024) (ďalej len „delegovaná smernica (EÚ) 2024/1262“) sa novelizujú prílohy III a IV smernice 2010/63/EÚ v platnom znení, pričom v prílohe III sa upravujú a dopĺňajú požiadavky na prostredie a starostlivosť o zvieratá chované na použitie na vedecké účely v schválených zariadeniach najmä pre  ryby a vtáky, dopĺňajú sa požiadavky na umiestnenie dania pruhovaného, hlavonožcov a spevavcov a dopĺňa sa požiadavka na pohotovostné plány a v prílohe IV sa aktualizujú spôsoby usmrcovania na základe nových vedeckých dôkazov o nevhodnosti používania inertných plynov.

Navrhovanými úpravami v prílohách č. 2 a 5 sa zabezpečuje transpozícia delegovanej smernice (EÚ) 2024/1262. Dátum nadobudnutia účinnosti návrhu nariadenia vlády sa navrhuje v súlade s čl. 2 ods. 1 tejto delegovanej smernice od 4. decembra 2026.

Návrh nariadenia vlády nebude mať vplyv na rozpočet verejnej správy, na limit verejných výdavkov, nebude mať vplyvy na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi
a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.